copie
remissie voer die van buedel, maerheze
ende zoerendonck
maximiliaen byder gratien goids roemsch coninck altyt vermeedere
des rycs ende philips byder gratien ertshertoghen van oisterycke
hertoghen van bourgognen van lotharingen van brabant van limborch van luecemburg
ende van gelre greven van vlaenderen van tyrol van artois van bourgognen
palatynen van henegouwe van hollant van zeellant van namen ende
van zuytphen mercgreven des heylichs rycs heeren van vrieslant van
salms ende van mechelen, allen den ghenen die dese onse letteren sullen
zien oft hoiren lesen saluyt, wy hebben ontfanghen die oetmoedige
supplicacie vanden gemeynen gebueren ingesetenen ende ondersaten van
buedel, maerheze, ende zoerendonck, inhoudende hoe dat omtrent den
drie jaeren geleden is, nae dien wy maximiliaen voirscreven van
utrecht comen waren in onser stat vanden bossche mits den clachten
die daghelicx quamen vanden voetknechten ende anderen luyden van
wapenen die groote schaden ende lasten onsen onderseten daden by
consente ende wetene vanden greve van hoirne, doen noch wesende
heer vanden lande van cranendonck, ordineerden dat die voirs. voetknechten
hen vertrecken ende reposeren souden, inden lande van cranendonck
zonder nochtans grooten last vanden ondersaten aldair ende dat tgene
des zy aldair vertheeren souden gescreven ende geteekent soude wordden
ende binnen corten daghen dueghdelyken betailt, gevende dair aff ende
om dat alsoe te doene volcomene last heeren janne van yfain by onsen
brieven met onser hant geteekent. ende hoe wel de voirs. heere
jan hem aende voirs. ondersaten tslands van cranendonck ende besunder
aen die van buedel maerheze ende zoerendonck getransporteert heeft
ende henlieden in notabelen getale vergadert wesende synen last van
zijnre commissien geintimeert, hen onse voirs. brieve presenterende
ende thoenende versueckende ende begerende dat zy den inhouden van dien
naegaen, ende de voirs. knechten inder voirs. manieren aldair
gedoeghen ende ontfanghen wouden, sonder ennich rigeur tegen
hen te besigene, soe hebben zy nochtans hen sterck makende
ende tot hen nemende die van heeze leende ende geldrop in
contempte vander voirs. commissien den voirs. heren janne gesmeten
ende oic ennighe van zynen lieden ter doot gebracht ende gequetst
ende die andere met fortchen verjaeght, ende voirts diverse
invasien ende ombehoirlyke fayten gedaen ende voirtgekeert
ende want ter causen vanden voirs. fayten ende misdaden
ende om dair van pugnicie correctie ende beternisse te wordden
gedaen zoe dat behoeren soude, de voirs. heer jan van yfain in
synen ende onsen procureur in onsen name de voirs. supplianten
te rechte hebben doen betrecken voer onsen lieven ende getrouwen
riddere heeren janne heer tot houthem onsen cancellier, ende die
andere luden van onsen raide geordineert in onsen lande van brabant
aldair tot sekeren acten toe geprocedeert is geweest, soe beduchten
hen nochtans de voirs. supplianten die nochtans den voirs. her
janne ter causen vanden voirs. fayten ende misdaden, de welke
hen met gansser herten leet zyn ende berouwen genouch gedaen
hebben mits den selven fayten ende mesdaden grootelic met rigeur
van justicien gepugnieert ende gecorrigeert te worddene
ende en souden dair om vuyt ontsiene van dien de selve supplianten
ende besunder de principaelste ende culpabelste der voirs.
fayten ende mesdaden niet sekerlyck dorven bliven wandelen
noch verkeeren in onsen voirs. lande van brabant mair souden
hen moeten houden in vreemden landen ende contreyen in grooter
armoeden ende miserien, by alsoe hen onse ontfermherticheyt
ende genade in desen niet en wordde gedeylt, ons dair om
oetmoedelic biddende. soe doen wy te wetene dat wy den
reedenen voirscr. aengesien ende ter beeden der voirs. supplianten
geneycht wesende, willende in desen gracie ende misericordie
prefereren rigeure van justicien hebben vuyt zunderlingher
gracien ende ter beeden van ennighen onsen specialen dieneren
den selven supplianten in gevalle als boven quijtgeschouden
ende vergheven ende met desen onsen tegewoirdigen brieve
schelden quijte ende vergheven die voirs. fayten ende mesdaden
met oic allen offensien ende beternissen criminele ende civile,
in welke zy oft ennighe van hen mits den saken voirscreven
hen moegen mesgaen hebben ende gecomen syn tegen ons ende
justicie ende hebben hen als van dien gerestitueert ende
restitueren tot hueren goeden famen ende namen in sulker vuegen
ende manieren zy waeren voer de toecompst des voirs. fayts
abboliserende oic ende doende te nyeute doende met desen tvoirs.
proces ende proceduere in onsen voirs. raide als boven
begonst ende imponerende hier aff een ewich geswych onsen
procureur ende allen anderen onsen justicieren ende officieren
hoedanich die syn satisfactie nochtans ierst ende voir al
der partien gedaen wesende civilyken alleenlic by alsoe die
alnoch niet gedaen en zy. ontbieden hier om ende bevelen
onsen voirs. cancellier ende raidsluden onsen drossate
van brabant schoutetten van antwerpen ende vanden bossche
ende voirts allen anderen onsen justicieren ende officieren hoedanich
die zyn ende hueren stedehouderen ende elke van hen soe hem
dat aengaet, dat zy den voirs. supplianten onser voirs.
gratien pardoene ende abolicien inder vuegen ende manieren
voirscreven van nu voirtaene payselic ende vredelic doen ende
laten genyeten ende gebruyken, sonder hen te doene ofte laeten
geschien ennighen hinder stoot oft belet ter contrarien, want
ons aldus gelieft ende wijt gedaen willen hebben. ende
des torconden hebben wy onsen seghel aen desen onsen brief doen
hanghen. gegeven opten zestiensten dach van januario int
jair ons heeren duysent vierhondert zesse ende tachtentich
ende vanden rycke van ons maximiliaen dierste, aldus
onder opten opslach oft vouwe vanden brieve staet gescreven
ende geteekent byden coninck dair ghy heren henrich van witham
heere tot beerssele robbrecht cottereau wouter vander noot
ridderen meesteren lodewijcke roelants jan van watermale ende
meer andere vanden raide by waeren. greyne
collatie van desen copiam is gedaen mitten
originalen bezegelden brieve ende mitten selven
bevonden concorderende by my
$ thielt $$